ཨ་རིས་བོད་དོན་ལ་འགྱུར་བ་མེད་པའི་རྒྱབ་སྐྱོར་གནང་བ་རྒྱ་ནག་ལ་དོ་སྣང་མ་བྱུང་བ་མིན་ཞིང་།དེའི་རྐྱེན་གྱིས་ཨ་རི་དང་རྒྱ་ནག་གི་འབྲེལ་བའི་ཐོག་དཀའ་ཚེགས་ཀྱང་ཕྲན་ཙམ་བྱུང་བ་དེར་ངོས་རང་བློ་ཕམ་ཡོད།དེ་རིང་ངས་འདིར་ཁྱེད་རྣམ་པར་འབྱུང་འགྱུར་རྒྱ་བོད་གཉིས་ཕན་ཚུན་ཡིད་ཆེས་མེད་པ་དང་འགལ་ཟླའི་གནས་སྟངས་ལས་གྲོལ་ནས་གཅིག་གིས་གཅིག་ལ་གུས་བརྩི་དང་གཉིས་སྨན་གྱི་ཁེ་ཕན་གྱི་བསམ་བློ་དེ་གཞི་རྩར་བཅོལ་བའི་འབྲེལ་བ་ཞིག་ཚུགས་པའི་རེ་བའི་སྐོར་གསལ་བརྗོད་བྱེད་འདོད་བྱུང་།དེང་རྒྱ་ནག་མྱུར་ཚད་མཐོན་པོའི་མདུན་བསྐྱོད་བྱེད་བཞིན་པ་ང་ཚོས་མཐོང་བཞིན་དུ་ཡོད་ལ།དཔལ་འབྱོར་གུ་ཡངས་སུ་བཏང་པ་ལ་བརྟེན་ནས་རྒྱ་ནག་དེ་རྒྱུ་ནོར་ཅན་དང་།དེང་རབས་ཅན།སྟོབས་ཤུགས་དང་ལྡན་པ་བཅས་སུ་གྱུར་ཡོད།ལོ་རྒྱུས་དང་རིག་གཞུང་ཕྱུག་པོ་ཡོད་ཅིང་།མི་འབོར་ཤིན་ཏུ་ཆེ་བའི་རྒྱལ་ཁབ་རྒྱ་དཀར་ནག་གཉིས་ཀ་དཔལ་འབྱོར་གྱི་ཡར་རྒྱས་བཟང་པོ་བྱུང་བ་ནི་འོས་ཤིང་འཚམས་པ་ཞིག་རེད།ཁོང་གཉིས་ལ་གསར་དུ་ཐོབ་པའི་གནས་བབ་ལ་རྟེན་ནས་འཛམ་གླིང་གི་གདེང་ཆའི་ཐོག་གལ་ཆེའི་ཆ་ཤས་བླང་རྒྱུའི་གོ་སྐབས་སྐྲུན་ཡོད།དེ་འདྲའི་ཆ་ཤས་བཟང་པོ་ཞིག་བླང་པའི་ཆེད་རྒྱ་ནག་ནང་ཕྱི་གསལ་ནང་གསལ་དང་ཁྲིམས་ཀྱི་དབང་བསྒྱུར།གནས་ཚུལ་གྱི་རང་དབང་བཅས་ཡར་རྒྱས་དགོས་པའི་ཡིད་ཆེས་བྱེད་ཀྱི་ཡོད།འཆམ་མཐུན་གྱི་སྤྱི་ཚོགས་དང་།ཞི་བའི་སྒོ་ནས་ཡར་རྒྱས་ཞེས་པའི་ལྟ་གྲུབ་རྣམས་ཇི་ལྟར་མངོན་དུ་འགྱུར་བར་བལྟ་རྒྱུར་འཛམ་གླིང་ཕལ་མོ་ཆེ་ཞིག་སྒུག་བསྡད་ཡོད།རྒྱ་ནག་ནི་མི་རིགས་མང་པོའི་རྒྱལ་ཁབ་ཅིག་ཡིན་སྟབས་མི་རིགས་འཆམ་མཐུན་དང་ཆིག་བསྒྲིལ་ནི་ཧ་ཅང་གལ་ཆེ་ཡིན།དེའི་ཆེད་མི་རིགས་འདྲ་མཉམ་དང་།མི་རིགས་སོ་སོའི་ཐུན་མིན་གྱི་ངོས་འཛིན་སྲུང་སྐྱོབས་བྱ་རྒྱུའི་རང་དབང་བཅས་མེད་དུ་མི་རུང་བ་ཡིན།